Ísfisktogarinn Sturlaugur H. Böðvarsson AK kom til hafnar í Reykjavík um hádegisbilið í dag með alls tæplega 130 tonna afla eftir rétt rúmlega fjögurra sólarhringa úthald . Að sögn skipstjórans , Eiríks Jónssonar , er ekki hægt að kvarta yfir aflabrögðunum . ,, Við fórum út aðfararnótt sl. fimmtudags og byrjuðum á karfaveiðum á Fjöllunum eða á hinum hefðbundnu karfamiðum okkar . Þar var mokveiði og aflinn var um 50 tonn af stórum og góðum gullkarfa eftir rúmlega sex tíma á veiðum . Þar með vorum við komnir með karfaskammtinn okkar og því var farið norður á Vestfjarðamið og lengst fórum við að Þverálshorni , “ segir Eiríkur í viðtali á heimasíðu HB Granda en að hans sögn byrjaði veiðin frekar rólega á Vestfjarðamiðum . ,, Síðan bætti bara í og á þeim sólarhring sem við vorum að veiðum fengust rúmlega 40 tonn af þorski og einhver meðafli eins og gengur . Við vorum svo á leiðinni til hafnar þegar fréttir bárust af því að ufsi væri að veiðast með karfa í Víkurálnum og þar sem við vorum ekki langt undan þá lögðum við lykkju á leið okkar og tókum þrjú stutt hol . Í þeim fengust um 15 til 20 tonn af karfa og ufsa , “ sagði Eiríkur Jónsson .